Syytteiden mukaan Musk ja Tesla vaikuttivat keinotekoisesti yhtiön osakkeen markkinahintaan.

Teslan toimitusjohtaja Elon Musk on saanut syytteen kirjoitettuaan Twitterissä yhtiön vetämisestä pörssistä. EPA/AOP

Tesla ja sen toimitusjohtaja Elon Musk saavat molemmat syytteen Muskin aiemmin tällä viikolla julkaiseman tviitin takia. Asiasta kertovat muun muassa Guardian ja CBC.

Syytteessä Teslan katsotaan tarkoituksellisesti kehittäneen suunnitelman, jonka tavoitteena oli vaikeuttaa niin kutsuttujen lyhyeksi myyjien eli shorttaajien toimintaa.

Shorttaajat ikään kuin lyövät vetoa osakkeiden hinnan tippumisesta. He lainaavat osakkeita markkinoilta uskoessaan niiden olevan ylihintaisia ja jäävät voitolle, jos osakkeen hinta putoaa. Jos osakekurssi taas nousee, shorttaaja häviää.

CBC:n mukaan Musk on tavannut kritisoida shorttaajia Twitter-tilillään. Julkaisun mukaan shorttaajat ovat pitkään ärsyttäneet Muskia. Nyt tulleissa syytteissä Muskin uskotaan tahallaan kohdistaneen toimensa shorttaajien toiminnan vaikeuttamiseksi.

Syytteet jätettiin kolme päivää sen jälkeen, kun Musk hämmästytti sijoittajia tviittaamalla harkitsevansa Teslan vetämistä pörssistä. Hän kirjoitti, että yhtiö vedettäisiin pörssimarkkinoilta 420 dollarin osakehintaan, mikä tarkoittaisi yhtiön arvion olevan noin 72 miljardia.

Syytteiden mukaan Musk ja Tesla vaikuttivat keinotekoisesti Teslan osakkeen hintaan ja rikkoivat liittovaltion lakeja. Muskin tviittejä kuvaillaan valheellisiksi ja harhaanjohtaviksi. Muskin 7. elokuuta kirjoittamien tviittien jälkeen Teslan osakkeen arvo nousi noin 13 prosentilla.

Syytteissä kritisoidaan myös sitä, ettei Musk ole esittänyt todisteita väitteestään, jonka mukaan Teslan yksityistämiseen tarvittava rahoitus olisi turvattu.

Muskin ja Teslan toiminnan katsotaan aiheuttaneen markkinoille epävakautta, joka maksoi shorttaajille satoja miljoonia dollareita.

Lähteet: CBC, Guardian

Juttua tarkennettu 11. elokuuta 2018 klo 12.00 shorttausta selittävän kappaleen osalta.